Štukljeva cesta 44, 1000 Ljubljana T: 01 369 77 00

F: 01 369 78 32

 E: gp.mddsz@gov.si [www.mddsz.gov.si](http://www.mddsz.gov.si)

|  |
| --- |
| Številka: 0070-14/2018-41 |
| Ljubljana, 17. 4. 2019 |
| EVA 2018-2611-0081 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| **ZADEVA: Novo gradivo št. 1 - Predlog zakona o spremembah in dopolnitvah Zakona o postopku priznavanja poklicnih kvalifikacij za opravljanje reguliranih poklicev – predlog za obravnavo**  |
| **1. Predlog sklepov vlade:** |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na ……… seji dne …………. sprejela naslednji sklep:Vlada Republike Slovenije je določila besedilo Predloga zakona o spremembah in dopolnitvah Zakona o postopku priznavanja poklicnih kvalifikacij za opravljanje reguliranih poklicev (EVA 2018-2611-0081) in ga pošlje v obravnavo Državnemu zboru Republike Slovenije po skrajšanem postopku.Številka:V Ljubljani, dne Stojan TRAMTE generalni sekretar vladePriloga:* Predlog zakona o spremembah in dopolnitvah Zakona o postopku priznavanja poklicnih kvalifikacij za opravljanje reguliranih poklicev

Prejmejo:* Državni zbor Republike Slovenije,
* ministrstva,
* Služba Vlade Republike Slovenije za zakonodajo.
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| V skladu s 142. členom Poslovnika Državnega zbora Republike Slovenije Vlada RS predlaga, da se predlog zakona obravnava po skrajšanem postopku, saj gre za dopolnitve in spremembe Zakona o postopku priznavanja poklicnih kvalifikacij za opravljanje reguliranih poklicev (Uradni list RS, št. 39/16), zaradi manj zahtevnih vendar nujno potrebnih uskladitev s pravom EU, in sicer Direktivo Evropskega parlamenta in Sveta 2005/36/ES z dne 7. septembra 2005 o priznavanju poklicnih kvalifikacij (v nadaljnjem besedilu: Direktiva 2005/36/ES), zadnjič spremenjeno z Direktivo 2013/55/EU. S sprejetjem navedenega zakona je bil zagotovljen delni prenos Direktive 2005/36/ES, vendar je Komisija po podrobni preučitvi nacionalnih določb ugotovila nekatere manjše nepravilnosti, na kar nas je opozorila z Uradnima opominoma, in sicer kršitvijo št. 2018/2184, SG-Greffe(2018)D/15109 in kršitvijo št. 2018/2305, SG-Greffe(2019)D/1549. |
| **3.a Osebe, odgovorne za strokovno pripravo in usklajenost gradiva:** |
|  — Mitja Bobnar, v.d. generalnega direktorja Direktorata za trg dela in zaposlovanje |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| * mag. Ksenija Klampfer, ministrica,
* Tilen Božič, državni sekretar,

 — Mitja Bobnar, v.d. generalnega direktorja Direktorata za trg dela in zaposlovanje, * Nuša Majhenc, vodja Sektorja za delovne migracije.
 |
| **5. Kratek povzetek gradiva:** |
| Novo gradivo vsebuje lektoriran predlog predpisa, katerega je potrebno sprejeti zaradi uskladitve z Direktivo 2005/36/ES. Potrebne so manj zahtevne spremembe veljavnega zakona, ki pa so pomembne zaradi ustrezne implementacije postopkov priznavanja poklicnih kvalifikacij za opravljanje reguliranih poklicev in pravil, ki se nanašajo na svobodo opravljanja storitev ter ustanavljanje. |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | DA |
| c) | administrativne posledice | DA |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.a Predstavitev ocene finančnih posledic nad 40.000 EUR:**(Samo če izberete DA pod točko 6.a.) |

|  |
| --- |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega proračuna in občinskih proračunov,
* odhodkov državnega proračuna, ki niso načrtovani na ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.
1. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II.a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:* proračunski uporabnik, ki bo financiral novi projekt oziroma ukrep,
* projekt oziroma ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.**II.b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.**II.c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| **7.b Predstavitev ocene finančnih posledic pod 40.000 EUR:**(Samo če izberete NE pod točko 6.a.)Gradivo nima finančnih posledic za državni proračun in druga javnofinančna sredstva.  |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE
* Združenju občin Slovenije ZOS: NE
* Združenju mestnih občin Slovenije ZMOS: NE

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | NE |
| Gradivo je bilo objavljeno na portalu e-demokracija. |
| Na E-demokraciji je bilo gradivo objavljeno od 23. 10. 2018 do 7. 11. 2018. Na podlagi objave gradiva na E-demokraciji nismo prejeli pripomb oziroma predlogov. |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** | NE |
|  **MAG. KSENIJA KLAMPFER** **MINISTRICA**  |

Priloga:

* predlog sklepa Vlade Republike Slovenije

Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na … seji dne … sprejela naslednji

SKLEP:

Vlada Republike Slovenije je določila besedilo predloga Zakona o spremembah in dopolnitvah Zakona o postopku priznavanja poklicnih kvalifikacij za opravljanje reguliranih poklicev (EVA 2018-2611-0081) in ga pošlje v obravnavo Državnemu zboru po skrajšanem postopku.

Številka:

V Ljubljani, dne

 Stojan TRAMTE

 generalni sekretar vlade

Priloga:

* predlog Zakona o spremembah in dopolnitvah Zakona o postopku priznavanja poklicnih kvalifikacij za opravljanje reguliranih poklicev (EVA 2018-2611-0081)

Prejmejo:

* Državni zbor,
* ministrstva,
* Služba Vlade Republike Slovenije za zakonodajo.

PREDLOG

(EVA 2018-2611-0081)

|  |
| --- |
| ZAKON O SPREMEMBAH IN DOPOLNITVAH ZAKONA O POSTOPKU PRIZNAVANJA POKLICNIH KVALIFIKACIJ ZA OPRAVLJANJE REGULIRANIH POKLICEV |
| I. UVOD |
| 1. OCENA STANJA IN RAZLOGI ZA SPREJEM PREDLOGA ZAKONA |
| Razlog za sprejetje predlaganih sprememb in dopolnitev Zakona o postopku priznavanja poklicnih kvalifikacij za opravljanje reguliranih poklicev (Uradni list RS, št. 39/16; v nadaljnjem besedilu: ZPPPK) je uskladitev predpisa z zakonodajo Evropske unije, in sicer Direktivo Evropskega parlamenta in Sveta 2005/36/ES z dne 7. septembra 2005 o priznavanju poklicnih kvalifikacij (UL L št. 255 z dne 30. 9. 2005, str. 22), zadnjič spremenjeno z Direktivo 2013/55/EU Evropskega parlamenta in Sveta z dne 20. novembra 2013 o spremembi Direktive 2005/36/ES o priznavanju poklicnih kvalifikacij in Uredbe (EU) št. 1024/2012 o upravnem sodelovanju prek informacijskega sistema za notranji trg (uredba IMI) (UL L št. 354 z dne 28. 12. 2013, str. 132), (v nadaljnjem besedilu: Direktiva 2005/36/ES). S sprejetjem ZPPPK je bil zagotovljen delni prenos Direktive 2005/36/ES, vendar je Komisija po podrobni proučitvi nacionalnih določb ugotovila nekatere manjše nepravilnosti, na kar nas je opozorila z uradnima opominoma, in sicer kršitvijo št. 2018/2184 in kršitvijo št. 2018/2305. Zaradi pravilnega prenosa določb v notranjo zakonodajo je treba sprejeti predlog sprememb ZPPPK.Prvi uradni opomin Evropske komisije je Republika Slovenija prejela dne 20. 7. 2018, kršitev št. 2018/2184, SG-Greffe(2018)D/15109, in z njim je bil začet predsodni postopek zaradi neizpolnjevanja obveznosti iz petega odstavka 4.a člena, petega odstavka 4.d člena, šestega odstavka 4.f člena, 56.a člena, prvega do tretjega odstavka in petega odstavka 59. člena Direktive 2005/36/ES, kakor je bila spremenjena z Direktivo 2013/55/EU, ter iz prvega odstavka 14. člena Direktive 2006/123/ES Evropskega parlamenta in Sveta z dne 12. decembra 2006 o storitvah na notranjem trgu (UL L št. 376 z dne 27. 12. 2006, str. 36; v nadaljnjem besedilu: Direktiva 2006/123/ES). Drugi uradni opomin Evropske komisije je Republika Slovenija prejela dne 25. 1. 2019, kršitev št. 2018/2305, SG-Greffe(2019)D/1549, nanaša se na ugotovljene kršitve drugih določb, in sicer na pravila v zvezi s svobodo opravljanja storitev, pravila v zvezi s sektorskimi poklici, za katere velja samodejno priznavanje, ter na skupne določbe v zvezi z ustanavljanjem, določene v Direktivi 2005/36/ES, kakor je bila spremenjena z Direktivo 2013/55/EU, in v 56. členu Pogodbe o delovanju Evropske unije. Na podlagi navedenih opominov so potrebne manjše spremembe ZPPPK, s katerimi lahko zagotovimo ustrezen prenos direktive in skladnost z evropsko zakonodajo. |
| 2. CILJI, NAČELA IN POGLAVITNE REŠITVE PREDLOGA ZAKONA |
| 2.1 Cilji |
| Glavni cilj je uskladitev zakona s predpisi EU na področju priznavanja poklicnih kvalifikacij. Cilj je tudi odprava nepotrebnih bremen tako za pristojne organe kot državljane, za katere se poskušajo predpisati preglednejši, razumnejši in manj zapleteni upravni postopki.  |
| 2.2 NačelaOsnovno načelo je sledenje smernicam in direktivam EU; odprava nepotrebnih upravnih bremen in poenostavitev postopkov priznavanja poklicnih kvalifikacij. Predlog s spremembami in dopolnitvami zakona uresničuje načelo pravne jasnosti z jasno določenimi in razumljivimi določbami, ki omogočajo izvajanje določb evropske zakonodaje v državi.  |
|  |
| 2.3 Poglavitne rešitve |
| Poglavitne rešitve predloga zakona so predlagane z namenom uskladitve notranje zakonodaje z evropsko zakonodajo. Zaradi skladnosti s predpisi o varovanju osebnih podatkov se dopolni določba, s katero se zagotovi pravna podlaga pristojnim organom za vodenje javnih evidenc. Druge spremembe se nanašajo na skladnost z Direktivo 2005/36/ES ter krepijo preglednost in jasnost upravnih postopkov. |
| 3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA |
| Predlog zakona nima finančnih posledic za državni proračun in druga javnofinančna sredstva. |
| 4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET |
| Predlog zakona ne predvideva porabe proračunskih sredstev. |
| 5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE |
| Predlog sprememb zakona je usklajen z evropskim pravnim redom, in sicer prenaša Direktivo Evropskega parlamenta in Sveta 2005/36/ES z dne 7. septembra 2005 o priznavanju poklicnih kvalifikacij.Države članice so sistem priznavanja poklicnih kvalifikacij prenesle v svoj pravni red na dva različna načina:– vertikalno s spreminjanjem vsakega predpisa, ki ureja posamezni poklic, ali – horizontalno s sprejetjem enega zakona, ki je zajel vse poklice.Strokovnjaki Evropske komisije so priporočali manj zapleten horizontalni način, ki je nekaterim državam članicam omogočil prenos vsebine direktive z enim predpisom. Vertikalni način so za prenos direktive uporabile Avstrija, Francija, Grčija, Nemčija, Luksemburg in Švedska. Horizontalno so direktivo prenesli v Belgiji, Nizozemski, Portugalski, Španiji, Veliki Britaniji, Irski, Italiji, Finski in Danski.Predlagatelj zakona se je odločil za horizontalni način le glede urejanja postopka za priznavanje poklicnih kvalifikacij tako, da je z zakonom uveden enotni postopek za priznavanje poklicnih kvalifikacij državljanov držav članic, ki ga vodijo ministrstva, pristojna za posamezni poklic, ki jim je dana možnost prenosa vodenja postopka priznavanja poklicnih kvalifikacij in drugih zakonskih dolžnosti na druge pristojne organe.**Republika Češka** Na Češkem so Direktivo 2005/36/ES prenesli v notranji pravni red na podoben način kot v Republiki Sloveniji, s horizontalnim pravnim aktom in več področnimi zakoni (24 zakonov in trije podzakonski akti). Ministrstvo za izobraževanje, mladino in šport je predlagatelj in pristojni organ za uveljavitev zakona o priznavanju poklicnih kvalifikacij (*Act No. 18/2004 Coll.*), ki prenaša procesni del Direktive 2005/36/ES v notranjo zakonodajo. Navedeno ministrstvo deluje kot kontaktna točka za priznavanje poklicnih kvalifikacij.**Poljska**Na Poljskem so Direktivo 2005/36/ES prenesli v notranji pravni red s horizontalnim pravnim aktom in več področnimi zakoni. Horizontalni pravni akt (*[Act of 22 December 2015 on the rules for the recognition of professional qualifications acquired in the Member States of the European Union](http://dziennikustaw.gov.pl/du/2016/65/1%22%20%5Ct%20%22_blank%22%20%5Co%20%22Official%20%28Link%20will%20open%20in%20a%20new%20window%29)*) prenaša procesni del Direktive 2005/36/ES. Materialne določbe so prenesene s področno zakonodajo. Kontaktna točka za priznavanje poklicnih kvalifikacij je ministrstvo za znanost in višje izobraževanje. Postopke priznavanja poklicnih kvalifikacij vodijo pristojni organi.**Nizozemska**Na Nizozemskem so Direktivo 2005/36/ES prenesli v notranji pravni red s horizontalnim pravnim aktom in več področnimi zakoni. Za izvajanje direktive je zadolžena Nizozemska organizacija za mednarodno sodelovanje za višje izobraževanje (*Netherlands organization for international cooperation in higher education – NUFFIC*), ki je kontaktna točka za priznavanje poklicnih kvalifikacij za regulirane poklice in deluje v okviru ministrstva za izobraževanje. NUFFIC je kontaktna točka za priznavanje poklicnih kvalifikacij za vse regulirane poklice. Vloge za priznavanje poklicnih kvalifikacij pa, enako kot v Republiki Sloveniji, kandidati pošljejo pristojnim organom, ki so ministrstva ali drugi organi. |

****

****

****

|  |
| --- |
| 6. PRESOJA POSLEDIC, KI JIH BO IMEL SPREJEM ZAKONA |
| 6.1 Presoja administrativnih posledic a) v postopkih oziroma poslovanju javne uprave ali pravosodnih organov:  |
| Sprejetje predloga sprememb ZPPPK poenostavlja dostop do opravljanja reguliranega poklica v primeru izdaje evropske poklicne izkaznice za namen trajnega opravljanja poklica, ki se lahko omeji samo, če so v državi članici gostiteljici že pred uvedbo evropske poklicne izkaznice za posamezni poklic veljale zahteve za registracijo ali drugi nadzorni postopki. Zdaj veljavni zakon določa, da pridobitev evropske poklicne izkaznice ne nadomesti predhodne registracije oziroma dovoljenja, kadar je taka registracija ali izdaja dovoljenja predvidena z zakonom ali drugim predpisom. Spremembe ZPPPK bodo zagotovile ugodnejši položaj stranke, ker spreminja razlog za podaljšanje roka za avtomatično izdajo evropske poklicne izkaznice, in sicer ga omeji na dva ključna: javno zdravje in varnost prejemnikov storitev. Zdaj veljavna zakonodaja dopušča kot razlog za podaljšanje roka samo zahtevnost postopka.Zaradi večjega pravnega varstva strank so s predlagano spremembo ZPPPK pristojni organi zavezani, da pri obveščanju drugih držav članic EU glede prepovedi opravljanja poklica strokovnjakov o tem hkrati pisno obvestijo tudi strokovnjake.Pri vodenju postopkov priznavanja poklicnih kvalifikacij morajo pristojni organi navezati stik z ustreznim pristojnim organom v državi članici izvora prosilca, kadar ta ne more priskrbeti informacij o svojem usposabljanju.Zaradi lažjega opravljanja čezmejnih storitev morajo pristojni organi na podlagi prijave ponudnika storitev avtomatično začasno registrirati strokovnjake oziroma to poslati strokovnemu združenju ali zbornici.**b) pri obveznostih strank do javne uprave ali pravosodnih organov:**Sprejetje predloga zakona za opravljanje reguliranih poklicev bo stranki zagotovilo ugodnejši položaj, saj bodo imeli pristojni organi določene obveznosti, navedene zgoraj.  |
| 6.2 Presoja posledic za okolje, vključno s prostorskimi in varstvenimi vidiki, in sicer za: |
| Nima posledic. |
| 6.3 Presoja posledic za gospodarstvo, in sicer za: |
| Nima posledic. |
| 6.4 Presoja posledic za socialno področje, in sicer za: |
| Nima posledic. |
| 6.5 Presoja posledic za dokumente razvojnega načrtovanja, in sicer za: |
| Nima posledic.**6.6 Presoja posledic za druga področja**Nima posledic. |
| 6.7 Izvajanje sprejetega predpisa: |
| Spremembe zakona bodo predstavljene pristojnim organom za izvajanje postopkov priznavanja poklicnih kvalifikacij za opravljanje reguliranih poklicev.Ministrstvo za delo, družino, socialne zadeve in enake možnosti ter pristojni organi za vodenje postopkov priznavanja poklicnih kvalifikacij spremljajo izvajanje sprejetega predpisa, in sicer se na dve leti pripravi poročilo za Komisijo, v katerem so navedene glavne težave pri uporabi predpisa. |
| 6.8 Druge pomembne okoliščine v zvezi z vprašanji, ki jih ureja predlog zakona/7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:Na E-demokraciji je bilo gradivo objavljeno od 23. 10. 2018 do 7. 11. 2018. Na podlagi objave gradiva na E-demokraciji ni bilo prejetih pripomb oziroma predlogov.**8. PODATEK O ZUNANJEM STROKOVNJAKUOZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:**Pri pripravi zakona ni sodeloval zunanji strokovnjak oziroma pravna oseba.9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES* mag. Ksenija Klampfer, ministrica za delo, družino, socialne zadeve in enake možnosti,
* Tilen Božič, državni sekretar, Ministrstvo za delo, družino, socialne zadeve in enake možnosti,
* Mitja Bobnar, v. d. generalnega direktorja Direktorata za trg dela in zaposlovanje, Ministrstvo za delo, družino, socialne zadeve in enake možnosti,
* Nuša Majhenc, vodja Sektorja za delovne migracije, Ministrstvo za delo, družino, socialne zadeve in enake možnosti.
 |
|  |
| II. BESEDILO ČLENOV1. **člen**

V Zakonu o postopku priznavanja poklicnih kvalifikacij za opravljanje reguliranih poklicev (Uradni list RS, št. 39/16) se v 4. členu v drugem odstavku 2. točka spremeni tako, da se glasi: »2. upravlja evidence izdanih odločb, prijav ponudnikov storitev in izdanih potrdil ponudnikom storitev s sedežem v Republiki Sloveniji o zakonitem opravljanju dejavnosti;«.Za drugim odstavkom se doda nov tretji odstavek, ki se glasi:»(3) Za izvajanje določb 2. točke prejšnjega odstavka pristojni organi upravljajo:1. evidenco izdanih odločb, ki zajema: * podatke o osebi, na katero se odločba nanaša: osebno ime, datum rojstva, spol;
* podatke o odločbi: številka, datum izdaje, za kateri poklic je bila izdana in vrsto odločitve;
* podatke o vloženih pritožbah ali tožbah zoper izdane odločbe;

2. evidenco prijav ponudnikov storitev, ki zajema: * podatke o datumu prijave, v kateri državi pogodbenici ima ponudnik sedež in na izvajanje katerega poklica ali poklicne dejavnosti se nanaša;
* pri prijavah na podlagi 37. člena tega zakona poleg podatkov iz prejšnje alineje tudi podatke o vrsti odločitve in vloženih tožbah ali pritožbah;

3. evidenco izdanih potrdil ponudnikom storitev s sedežem v Republiki Sloveniji, ki zajema podatke o datumu izdaje potrdila in poklic ali poklicno dejavnost, za katero je bilo potrdilo izdano.«.1. **člen**

V 10. členu se v šestem odstavku besedilo »so vložili vlogo za priznanje poklicne kvalifikacije« nadomesti z besedilom »jim je priznana poklicna kvalifikacija«. 1. **člen**

V 15. členu se v prvem odstavku na koncu dodata nova drugi in tretji stavek, ki se glasita:»Pristojni organ lahko pozove vlagatelja, da priskrbi dodatne informacije glede usposabljanja, če je to potrebno za ugotovitev možnih vsebinskih razlik glede na nacionalne zahteve. Če vlagatelj teh informacij ne more zagotoviti, jih pristojni organ pridobi od ustreznega pristojnega organa v državi pogodbenici izvora.«. 1. **člen**

V 31. členu se beseda »Direktivi« nadomesti z besedilom »prilogi V Direktive«.1. **člen**

V 33. členu se v drugem odstavku besedilo »tej državi pogodbenici sedeža« nadomesti z besedilom »v eni ali več državah članicah«.1. **člen**

34. člen se spremeni tako, da se glasi:»**34. člen****(članstvo v strokovnih združenjih ali zbornicah)**Pristojni organ od ponudnika storitev s sedežem v drugi državi pogodbenici ne sme zahtevati včlanitve v strokovno združenje ali zbornico v Republiki Sloveniji, čeprav je tak pogoj predpisan za državljane Republike Slovenije, lahko pa zahteva začasno registracijo, če ponudniku storitev to ne povzroča dodatnih stroškov. Pristojni organ avtomatično začasno registrira strokovnjaka na podlagi prijave in potrebnih dokumentov ali pošlje prijavo strokovnemu združenju ali zbornici. Začasna registracija velja za čas veljavnosti prijave ponudnika.«.1. **člen**

V 35. členu se črta peti odstavek.Dosedanja šesti in sedmi odstavek postaneta peti in šesti odstavek.1. **člen**

V 37. členu se v prvem odstavku črta besedilo »za obdobje enega leta«.1. **člen**

V 42. členu se četrti odstavek spremeni tako, da se glasi: »(4) Pridobitev izkaznice ne nadomesti predhodne registracije ali dovoljenja, kadar so zahteve po registraciji ali dovoljenju veljale pred uvedbo evropske poklicne izkaznice za zadevni poklic.«. 1. **člen**

V 46. členu se v šestem odstavku črta besedilo »ali uvedbi dopolnilnih ukrepov« in za besedo »člena« doda besedilo »ali ne organizira preizkusa poklicne usposobljenosti v skladu s tretjim odstavkom 38. člena tega zakona«.V sedmem odstavku se besedilo »zaradi zahtevnosti postopka« nadomesti z besedilom »iz razlogov javnega zdravja ali zaradi varnosti prejemnikov storitev«.1. **člen**

V 52. členu se v šestem odstavku v prvem stavku za besedo »člena« doda besedilo »hkrati pisno« in za drugim stavkom doda nov tretji stavek, ki se glasi:»V primeru pritožbe ali zahteve za popravek se v opozorilu navede, da je strokovnjak začel postopek proti zadevni odločitvi.«.KONČNA DOLOČBA1. **člen**

Ta zakon začne veljati petnajsti dan po objavi v Uradnem listu Republike Slovenije.  |
| III. OBRAZLOŽITEV |
| **K 1. členu**Določba v skladu z Direktivo 2005/36/ES nalaga pristojnim organom obveznost, da vodijo zbirko podatkov o številu izdanih odločb in vrsti odločitev; številu prijav ponudnikov storitev in številu izdanih potrdil ponudnikom storitev o zakonitem opravljanju dejavnosti v Republiki Sloveniji. Navedene podatke je treba vsako leto vnesti v evropsko zbirko reguliranih poklicev in jih vključiti v poročilo za Komisijo, ki ga Republika Slovenija predloži vsaki dve leti v skladu s 60. členom Direktive 2005/36/ES. Določba drugega odstavka 4. člena Zakona o postopku priznavanja poklicnih kvalifikacij za opravljanje reguliranih poklicev (Uradni list RS, št. 39/16; v nadaljnjem besedilu: ZPPPK) je spremenjena zaradi sprememb na področju varovanja osebnih podatkov.Z novim tretjim odstavkom se zagotavlja pravna podlaga pristojnim organom za vodenje in upravljanje evidenc za različne namene, ki bo v skladu s predpisi o varovanju osebnih podatkov.**K 2. členu**Določba se predlaga zaradi uskladitve s šestim odstavkom 4.f člena Direktive 2005/36/ES, ki določa, da uporaba delnega dostopa ne velja za strokovnjake, ki dejansko izkoristijo avtomatično priznavanje. Zdaj veljavna določba določa, da delni dostop ne velja za strokovnjake, ki so vložili vlogo za avtomatično priznavanje, zato se predlaga, da se določba nanaša na strokovnjake, ki jim je bila poklicna kvalifikacija dejansko priznana.**K 3. členu**Prvi odstavek 15. člena ZPPPK določa, katera dokazila mora vlagatelj priložiti zahtevi za priznanje poklicne kvalifikacije, dopolnjena je zaradi skladnosti s prvim odstavkom 50. člena in 1. (b) točko priloge VII Direktive 2005/36/ES. V navedenem členu je določeno, da lahko pristojni organi države članice gostiteljice, kadar odločajo o prošnji za dovolitev trajnega opravljanja reguliranega poklica, zahtevajo dokumente in potrdila, našteta v prilogi VII Direktive 2005/36/ES, v kateri pa je v 1. (b) točki določeno, da pristojni organi države članice gostiteljice prosilca lahko povabijo, da jim sporoči informacije o svojem usposabljanju, če je to potrebno za ugotovitev možnih vsebinskih razlik glede na zahtevano nacionalno usposabljanje. Če prosilec teh informacij ne more sporočiti, pristojni organi države članice gostiteljice navežejo stik s kontaktno službo, pristojnim organom ali katerim koli drugim ustreznim organom v državi članici prosilčevega izvora. Smiselno je dopolnjena določba, da pristojni organi navežejo stik z ustreznim pristojnim organom v državi članici prosilčevega izvora, kadar prosilec teh informacij ne more sporočiti sam.**K 4. členu**31. člen ZPPPK, ki prenaša prvi odstavek 21. člena Direktive 2005/36/ES, je presplošen in ne določa navzkrižnega sklicevanja na minimalne pogoje usposobljenosti, zato je dopolnjen s sklicem na prilogo V Direktive 2005/36/ES, v kateri so navedena dokazila o formalnih kvalifikacijah, na podlagi katerih pristojni organi avtomatično priznajo poklicno kvalifikacijo za sedem navedenih poklicev.**K 5. členu**Drugi odstavek 33. člena ZPPPK se spreminja tako, da bo v skladu s točko b prvega odstavka 5. člena Direktive 2005/36/ES, ki navaja, da ponudnik lahko opravlja storitve v državi članici gostiteljici, če poklic v državi sedeža ni reguliran, če je ta poklic ponudnik opravljal v eni ali več državah članicah vsaj eno leto zadnjih desetih let pred opravljanjem storitev. Zdaj veljavna določba določa, da mora ponudnik storitev svoj poklic opravljati vsaj eno leto v državi pogodbenici sedeža, kjer poklic ni reguliran. **K 6. členu**Določba 34. člena ZPPPK je dopolnjena s stavkom, s katerim zavezuje pristojne organe, da avtomatično začasno registrirajo strokovnjake na podlagi prijave in potrebnih dokumentov oziroma to po potrebi avtomatično pošljejo strokovnemu združenju ali zbornici. Namen je zagotoviti pravno jasnost in skladnost z odstavkom a 6. člena Direktive 2005/36/ES, ker v zdaj veljavni določbi ni bila določena avtomatična registracija, kar prosilca lahko privede do tega, da se registrira sam, kar pa mu lahko oteži opravljanje storitev.**K 7. členu**V 35. členu ZPPPK je treba črtati peti odstavek, v katerem je določeno, da pristojni organ lahko zahteva dodatne informacije v zvezi s poklicnimi kvalifikacijami ponudnika storitev, ker se to uporablja samo v državah članicah, ki imajo regionalno ureditev, in navezuje na prvi podstavek (2a) 7. člena Direktive 2005/36/ES, ki ga Republika Slovenija ni prenesla.**K 8. členu**S prvim odstavkom 37. člena ZPPPK se prenaša četrti odstavek 7. člena Direktive 2005/36/ES, ki določa, da pristojni organ, če ugotovi, da ponudnik storitev izpolnjuje pogoje, temu ponudniku izda dovoljenje za eno leto. Ker se razume, da je dovoljenje veljavno eno leto, in bi moral ponudnik vsako leto znova pridobiti dovoljenje, se črta besedna zveza »za obdobje enega leta«. Pristojni organ lahko samo pred prvim opravljanjem storitev preveri poklicno kvalifikacijo ponudnika in mu na podlagi tega izda dovoljenje. Glede veljavnosti se smiselno uporablja šesti odstavek 35. člena ZPPPK, ki določa, da je prijava za začasno in občasno opravljanje storitev veljavna eno leto, ponudnik pa jo lahko tudi podaljša. **K 9. členu**Direktiva 2005/36/ES v petem odstavku 4.a člena določa, da za namen ustanavljanja izdaja evropske poklicne izkaznice ne podeljuje avtomatične pravice do izvajanja posameznega poklica, če so v državi članici gostiteljici že pred uvedbo evropske poklicne izkaznice za posamezni poklic veljale zahteve za registracijo ali drugi nadzorni postopki. V skladu z navedenim je treba spremeniti četrti odstavek 42. člena ZPPPK, ki določa, da pridobitev evropske poklicne izkaznice ne nadomesti predhodne registracije oziroma dovoljenja, kadar je taka registracija ali dovoljenje predvideno z zakonom ali drugim predpisom. **K 10. členu**Šesti odstavek 46. člena ZPPPK je spremenjen tako, da je v skladu s petim odstavkom 4.d člena Direktive 2005/36/ES, ki določa, da se, če država članica ne sprejme odločitev v rokih ali ne organizira preizkusa poklicne usposobljenosti, šteje, da je bila evropska poklicna izkaznica izdana. V sedmem odstavku 46. člena je treba zaradi skladnosti z direktivo spremeniti razlog za podaljšanje roka za avtomatično izdajo evropske poklicne izkaznice. Direktiva določa, da se podaljšanje lahko ponovi samo enkrat in samo, če je to nujno potrebno, predvsem iz razlogov javnega zdravja ali zaradi varnosti prejemnikov storitev. Zdaj veljavna določba navaja kot razlog »zahtevnost postopka«.**K 11. členu**Člen spreminja šesti odstavek 52. člena ZPPPK, v katerem je določeno, da pristojni organ o izdanem obvestilu obvesti strokovnjaka. Direktiva 2005/36/ES v šestem odstavku 56.a člena določa, da je treba strokovnjaka obvestiti pisno in istočasno, ko je bilo opozorilo poslano. Zaradi skladnosti, večje jasnosti in preglednosti je dodana navedba, da pristojni organ o izdanem obvestilu hkrati pisno obvesti strokovnjaka. Direktiva v šestem odstavku 56.a člena določa tudi, da je v odločitvi o opozorilu treba navesti, da je strokovnjak začel postopek proti zadevni odločitvi, zato se dopolnjuje šesti odstavek 52. člena ZPPPK. Pristojni organi imajo možnost v opozorilu v sistemu IMI označiti, da je začet postopek zoper odločitev za pošiljanje opozorila.**K 12. členu**Člen določa začetek veljavnosti tega zakona. |
| IV. BESEDILO ČLENOV, KI SE SPREMINJAJO |
| 4. člen(pristojni organi)(1) Postopke priznavanja poklicnih kvalifikacij po tem zakonu vodi ministrstvo, pristojno za posamezen reguliran poklic ali dejavnost, ali drug organ, ki ga pristojno ministrstvo na podlagi zakona pooblasti za izvajanje nalog, določenih v tem zakonu (v nadaljnjem besedilu: pristojni organ). Ministrstvo, pristojno za posamezen reguliran poklic ali dejavnost, v predpisih iz svojega delovnega področja določi vsebinske pogoje za priznavanje poklicnih kvalifikacij in za opravljanje poklica ter vsebinske pogoje za začasno oziroma občasno opravljanje storitev oziroma za občasno opravljanje posameznega poklica ali poklicne dejavnosti na ozemlju Republike Slovenije v skladu z Direktivo 2005/36/ES.(2) V okviru izvajanja postopka iz prejšnjega odstavka pristojni organ:1.      sprejema vloge za priznavanje poklicnih kvalifikacij, vodi postopek in izdaja odločbe;2.      vodi sezname izdanih odločb, vloženih tožb zoper izdane odločbe, prijav ponudnikov storitev in izdanih potrdil ponudnikom storitev o zakonitem opravljanju dejavnosti v Republiki Sloveniji;3.      izdaja potrdila ponudnikom storitev o zakonitem opravljanju dejavnosti v Republiki Sloveniji, potrdila o poklicnih kvalifikacijah in potrdila o skladnosti poklicne kvalifikacije z minimalnimi pogoji usposobljenosti;4.      obvešča zainteresirane osebe o pogojih za opravljanje reguliranih poklicev;5.      enkrat letno vnese zahtevane podatke v elektronsko podatkovno zbirko reguliranih poklicev;6.      na zahtevo ministrstva, pristojnega za delo (v nadaljnjem besedilu: ministrstvo), poroča o izvajanju tega zakona;7.      sodeluje s pristojnimi organi drugih držav pogodbenic.10. člen(delni dostop)(1) Za trajno opravljanje reguliranega poklica in za začasno oziroma občasno opravljanje storitev se pod pogoji, določenimi v tem členu, strokovnjaku na podlagi vloge odobri delni dostop.(2) Delni dostop za opravljanje dela poklica oziroma poklicne dejavnosti ali storitve se odobri za vsak primer posebej, če so izpolnjeni vsi naslednji pogoji:1.      strokovnjak je popolnoma kvalificiran, da v državi pogodbenici izvora opravlja poklicno dejavnost, za katero je v Republiki Sloveniji mogoče odobriti delni dostop;2.      strokovnjak bi moral za popoln dostop do reguliranega poklica v Republiki Sloveniji ob uvedbi dopolnilnih ukrepov opraviti popoln program izobraževanja in usposabljanja, zahtevan v Republiki Sloveniji;3.      poklicno dejavnost je mogoče ločiti od drugih dejavnosti, ki spadajo v regulirani poklic v Republiki Sloveniji, in se lahko izvaja samostojno.(3) Strokovnjak, ki mu je odobren delni dostop, prejemnika storitve obvesti o dovoljenem obsegu svojih poklicnih dejavnosti.(4) Delni dostop se lahko zavrne iz prevladujočih razlogov splošnega interesa, ki morajo biti primerni in nujno potrebni zaradi varstva splošnega interesa.(5) Poklicna dejavnost po tem členu se opravlja pod poklicnim nazivom države pogodbenice izvora, razen če zakon določa drugače.(6) Določbe tega člena ne veljajo za strokovnjake, ki so vložili vlogo za priznanje poklicne kvalifikacije na podlagi 27., 31. ali 32. člena tega zakona.15. člen(dokazila)(1) Vloga vsebuje dokazilo o državljanstvu in dokazila o poklicni kvalifikaciji, zlasti o formalnih kvalifikacijah, poklicni usposobljenosti ter poklicnih izkušnjah, dokazilo o drugih kvalifikacijah, dokazila o vsebini in poteku usposabljanja ali kakršno koli drugo dokazilo, ki izkazuje vlagateljevo poklicno kvalifikacijo.(2) Če se za državljane Republike Slovenije za dostop do reguliranega poklica zahteva dokazilo o dobrem imenu ali ugledu vlagatelja ali dokazilo, da zoper vlagatelja ni uveden stečajni postopek ali dokazilo o nekaznovanosti ali dokazilo, da vlagatelju ni bila izrečena začasna ali trajna prepoved opravljanja poklica, pristojni organ kot zadostno dokazilo upošteva potrdila, izdana v državi pogodbenici izvora ali v državi pogodbenici, iz katere prihaja vlagatelj, ki potrjujejo, da so pogoji izpolnjeni. Če država iz prejšnjega stavka takega dokumenta ne izdaja, zadošča izjava vlagatelja, dana pred pristojnim organom te države, ki potrjuje njeno verodostojnost, da so pogoji izpolnjeni.(3) Če se za državljane Republike Slovenije za dostop do reguliranega poklica zahteva dokazilo o telesnem ali duševnem zdravju vlagatelja, pristojni organ kot zadostno dokazilo upošteva dokument, ki se v ta namen zahteva v državi pogodbenici izvora. Če država pogodbenica izvora navedenega dokumenta ne izda, se kot zadostno dokazilo upošteva potrdilo, ki ga izda ustrezen organ v državi pogodbenici gostiteljici.(4) Če se za državljane Republike Slovenije za dostop do reguliranega poklica zahteva potrdilo o premoženjskem stanju vlagatelja ali potrdilo, da je vlagatelj zavarovan za odgovornost v skladu s predpisi o zavarovanju, pristojni organ kot zadostno dokazilo upošteva potrdilo, ki ga v ta namen izda banka oziroma zavarovalnica države pogodbenice izvora.(5) Če se za državljane Republike Slovenije za dostop do reguliranega poklica zahteva, da slovesno zaprisežejo ali dajo zapriseženo izjavo in besedila te zaprisege ali izjave ni mogoče uporabiti za državljane drugih držav pogodbenic, pristojni organ zagotovi uporabo ustreznega enakovrednega besedila.(6) Dokazila o poklicnih kvalifikacijah, ki jih izda tretja država, se obravnavajo kot dokazila o poklicnih kvalifikacijah, če ima vlagatelj tri leta poklicnih izkušenj na področju reguliranega poklica oziroma poklicne dejavnosti na ozemlju druge države pogodbenice, ki je priznala ta dokazila o poklicnih kvalifikacijah v skladu z Direktivo 2005/36/ES.(7) Če upravičeno dvomi v veljavnost starejših dokazil, lahko pristojni organ zahteva, da dokazila iz drugega, tretjega in četrtega odstavka tega člena niso starejša od treh mesecev.31. člen(načelo avtomatičnega priznavanja)Pristojni organ prizna poklicno kvalifikacijo vlagatelju, ki izpolnjuje minimalne pogoje usposobljenosti, določene z zakonom ali drugimi predpisi, in jih izkazuje z dokazili o formalnih kvalifikacijah, navedenih v Direktivi 2005/36/ES za poklice zdravnik, zdravnik specialist, diplomirana medicinska sestra, diplomirana babica, doktor dentalne medicine, doktor dentalne medicine specialist, veterinar, magister farmacije in arhitekt.33. člen(splošna načela)(1) Ponudnik storitev, ki je za njihovo opravljanje ustanovljen v državi pogodbenici sedeža in storitve opravlja v tej državi, lahko iste storitve v Republiki Sloveniji opravlja občasno ali začasno, če niso v nasprotju s predpisi Republike Slovenije.(2) Če poklic v državi pogodbenici sedeža ni reguliran, ponudnik storitev lahko opravlja te storitve v Republiki Sloveniji, če jih je v tej državi pogodbenici sedeža opravljal vsaj eno leto v obdobju zadnjih desetih let. Pogoja iz prejšnjega stavka ponudniku ni treba izpolnjevati, če je v državi pogodbenici sedeža regulirano izobraževanje in usposabljanje za ta poklic, ki ga ponudnik izpolnjuje.(3) Pristojni organ v postopku obravnave prijave za občasno oziroma začasno opravljanje storitev oceni naravo opravljanja storitev za vsak primer posebej, pri čemer upošteva predvsem trajanje, pogostost, rednost in stalnost storitev.(4) Za ponudnika storitev veljajo glede njegovih poklicnih kvalifikacij, načina opravljanja dejavnosti oziroma poklica, etične, strokovne in kazenske ter materialne odgovornosti, zavarovalnega kritja ali drugih načinov osebnega ali kolektivnega zavarovanja v zvezi s poklicno dejavnostjo oziroma opravljanjem poklica enaki predpisi, kot veljajo za strokovnjake, ki trajno opravljajo enak poklic oziroma poklicno dejavnost.(5) Določbe tega poglavja se uporabljajo tudi za vloge za delni dostop za opravljanje začasnih in občasnih storitev pri poklicih oziroma poklicnih dejavnostih, ki lahko povzročijo resno škodo za javno zdravje ali varnost in so kot taki opredeljeni v zakonu ter se ne priznavajo po postopku iz 27., 31. ali 32. člena tega zakona (v nadaljnjem besedilu: tvegane storitve).34. člen(članstvo v strokovnih združenjih ali zbornicah)Pristojni organ od ponudnika storitev s sedežem v drugi državi pogodbenici ne sme zahtevati včlanitve v strokovno združenje ali zbornico v Republiki Sloveniji, čeprav je tak pogoj predpisan za državljane Republike Slovenije, lahko pa zahteva začasno registracijo, če ponudniku storitev to ne povzroča dodatnih stroškov. Začasna registracija velja za čas veljavnosti prijave ponudnika.35. člen(prijava ponudnika storitev)(1) Če zakon tako določa, ponudnik storitev vloži prijavo pri pristojnem organu pred prvim opravljanjem storitev v Republiki Sloveniji in vsakokrat, ko se bistveno spremenijo njegove okoliščine za opravljanje storitve.(2) Ponudnik storitev lahko prijavo iz prejšnjega odstavka odda na obrazcu, ki ga na spletni strani objavi ministrstvo, in priloži zahtevano dokumentacijo.(3) Prijava iz prvega odstavka tega člena zajema osebne podatke ponudnika storitev, in sicer osebno ime, naslov prebivališča, spol, datum, kraj in državo rojstva, državljanstvo in številko potnega lista, naziv reguliranega poklica, ki jo izvaja ponudnik storitev, podatke o zavarovalnem kritju ali drugih načinih osebnega ali kolektivnega zavarovanja v zvezi s poklicno odgovornostjo ter navedbo reguliranega poklica oziroma dejavnosti, ki jo namerava ponudnik storitev izvajati.(4) Pristojni organ lahko zahteva, da se prijavi priložijo še naslednji dokumenti:1.      potrdilo o državljanstvu ponudnika storitev;2.      potrdilo, da ponudnik storitev izpolnjuje pogoje za opravljanje storitev v skladu s predpisi države pogodbenice sedeža in da mu izvajanje teh storitev ni prepovedano, niti začasno;3.      dokazila o poklicnih kvalifikacijah;4.      v primeru iz drugega odstavka 33. člena tega zakona dokazila, da je ponudnik storitev opravljal tako storitev vsaj eno leto v obdobju predhodnih deset let;5.      za poklice na področju varovanja in v zdravstvenem sektorju ter za poklice, povezane z vzgojo in izobraževanjem otrok, dokazilo o nekaznovanosti ter potrdilo o tem, da ponudniku storitev niti začasno niti dokončno niso odvzete pravice do opravljanja poklica, če je tako dokazilo zahtevano tudi za državljane Republike Slovenije;6.      izjava ponudnika storitve o znanju jezika za poklice, ki vplivajo na varnost pacientov, če je znanje jezika potrebno za izvajanje poklica v Republiki Sloveniji;7.      potrdilo o naravi in trajanju dejavnosti, ki ga izda pristojni organ ali organ države pogodbenice sedeža, za poklice, ki se v skladu s tem zakonom priznavajo na podlagi poklicnih izkušenj in za katere se pred prvim opravljanjem storitev zahteva preverjanje iz 37. člena tega zakona.(5) Pristojni organ lahko od ponudnika storitev zahteva dodatne informacije v zvezi s poklicnimi kvalifikacijami iz prejšnjega odstavka, če taka dokazila zahteva tudi za državljane Republike Slovenije ali če to zahtevajo prevladujoči razlogi splošnega interesa v zvezi z javnim zdravjem ali varnostjo prejemnikov storitev in informacij ne more pridobiti drugače ter je poklic oziroma poklicna dejavnost na posameznih območjih države pogodbenice različno regulirana.(6) Pristojni organ prijavi ponudnika storitev, ki izpolnjuje predpisane pogoje. Prijava je veljavna eno leto, po izteku tega roka pa jo ponudnik, ki želi še naprej opravljati občasne ali začasne storitve v Republiki Sloveniji, podaljša v skladu z določbami tega člena.(7) Kot prijava po tem členu šteje tudi vloga za izdajo izkaznice, vložena za opravljanje občasnih in začasnih storitev.37. člen(preverjanje ponudnika pred prvim opravljanjem storitev)(1) Pristojni organ lahko pred prvim opravljanjem tveganih storitev preveri poklicno kvalifikacijo ponudnika storitev po postopku iz 19. člena tega zakona. Če pristojni organ ugotovi, da ponudnik storitev izpolnjuje pogoje, izda dovoljenje za obdobje enega leta.(2) Namen predhodnega preverjanja poklicnih kvalifikacij je preprečitev resne škode za zdravje ali varnost prejemnika storitev zaradi neustrezne poklicne kvalifikacije ponudnika, pri čemer preverjanje ne sme presegati okvirov, ki so potrebni za dosego navedenega namena.42. člen(vloga za izdajo izkaznice)(1) Vlogo za izdajo izkaznice lahko vloži strokovnjak, ki je poklicne kvalifikacije pridobil v Republiki Sloveniji ali je kvalificiran in izpolnjuje vse pogoje za opravljanje poklica v Republiki Sloveniji (v nadaljnjem besedilu: vlagatelj za izdajo izkaznice), in sicer za poklice, za katere je tako določeno z izvedbenimi akti Evropske komisije.(2) Ne glede na prejšnji odstavek lahko imetnik poklicne kvalifikacije namesto vloge za izkaznico vloži vlogo za priznanje poklicne kvalifikacije po postopku iz III. ali IV. poglavja tega zakona.(3) Vloga za izdajo izkaznice se odda prek elektronskega obrazca. Pristojni organ obravnava vloge za izdajo izkaznice, ki jih predložijo osebe iz prvega odstavka tega člena, in vloge, ki jih prek sistema IMI pošljejo druge države pogodbenice.(4) Pridobitev izkaznice ne nadomesti predhodne registracije oziroma dovoljenja, kadar je taka registracija ali dovoljenje predvideno z zakonom ali drugim predpisom.(5) Če posamezen poklic, za katerega je predvidena izdaja izkaznice, ni reguliran, naloge pristojnega organa v zvezi z izdajo izkaznice opravlja kontaktni center iz 54. člena tega zakona.46. člen(obravnava vloge za izdajo izkaznice za trajno opravljanje poklica ali opravljanje tveganih storitev iz drugih držav pogodbenic)(1) Vloge za izdajo izkaznice za trajno opravljanje poklica ali opravljanje tveganih storitev, prejetih prek sistema IMI iz drugih držav pogodbenic, se obravnavajo kot vloge za priznanje poklicnih kvalifikacij v skladu s tem zakonom.(2) Pristojni organ odloči o izdaji izkaznice v enem mesecu od prejema vloge od države pogodbenice izvora za priznanje poklica oziroma poklicne dejavnosti iz 27., 31. in 32. člena tega zakona.(3) Če je vložena vloga za trajno opravljanje poklica ali začasno ali občasno opravljanje tveganih storitev, ali če pristojni organ ugotovi, da bodo potrebni dopolnilni ukrepi za priznanje poklicne kvalifikacije, v dveh mesecih odloči o izdaji izkaznice oziroma v istem roku odloči o uvedbi dopolnilnih ukrepov.(4) Pristojni organ lahko od države pogodbenice izvora zahteva, da mu najpozneje v desetih delovnih dneh pošlje dodatne informacije ali predloži overjeno kopijo dokazil, pri čemer mora upoštevati roke za odločitev iz drugega in tretjega odstavka tega člena.(5) Če pristojni organ ne prejme zahtevanih podatkov ali dokazil, ki jih zahteva v skladu s tem zakonom in drugimi predpisi, od države pogodbenice izvora ali vlagatelja za izdajo izkaznice, zavrne izdajo izkaznice.(6) Če pristojni organ ne odloči o izdaji izkaznice ali uvedbi dopolnilnih ukrepov v rokih iz tretjega in četrtega odstavka tega člena, je izkaznica izdana in se prek sistema IMI avtomatično pošlje vlagatelju za izdajo izkaznice.(7) Rok za odločitev iz drugega in četrtega odstavka tega člena se lahko podaljša za največ 14 dni, če je to nujno potrebno zaradi zahtevnosti postopka. O podaljšanju roka pristojni organ izda sklep, v katerem navede razloge za odločitev.(8) Vlagatelj za izdajo izkaznice ima zoper odločbo o zavrnitvi izdaje izkaznice možnost pritožbe ali upravnega spora v skladu s 14. členom tega zakona.52. člen(mehanizem opozarjanja)(1) Pristojni organi obvestijo pristojne organe vseh drugih držav pogodbenic o strokovnjaku, ki so mu sodišča ali drugi ustrezni organi omejili ali prepovedali opravljanje poklicnih dejavnosti v celoti ali deloma na ozemlju Republike Slovenije, tudi če gre za začasno prepoved:1.      za poklice zdravnik specialist družinske medicine, zdravnik specialist, diplomirana medicinska sestra, doktor dentalne medicine, doktor dentalne medicine specialist, veterinar, diplomirana babica, magister farmacije, ki izpolnjujejo pogoje na podlagi minimalnih pogojev usposobljenosti, na kakršni koli podlagi iz Direktive 2005/36/ES;2.      za druge strokovnjake, ki opravljajo dejavnosti, ki vplivajo na varnost pacientov, če opravljajo poklic, ki je reguliran v Republiki Sloveniji;3.      za strokovnjake, ki opravljajo dejavnosti, povezane z izobraževanjem mladoletnikov, vključno s predšolsko vzgojo in varstvom, če opravljajo poklic, ki je reguliran v Republiki Sloveniji.(2) Pristojni organi pošljejo podatke iz četrtega odstavka 48. člena tega zakona v obliki opozorila prek sistema IMI najpozneje v treh dneh od dne dokončne oziroma pravnomočne odločitve, ki zadevnemu strokovnjaku omejuje ali prepoveduje opravljanje poklicnih dejavnosti v celoti ali v njenem delu.(3) Sodišče, ki je izreklo sodbo o omejitvi ali prepovedi opravljanja poklicnih dejavnosti v celoti ali njenem delu, nemudoma po njeni izvršljivosti o tem obvesti ministrstvo.(4) Ministrstvo najpozneje v treh dneh od prejema sodbe pristojne organe vseh drugih držav pogodbenic z opozorilom prek sistema IMI obvesti o strokovnjaku, ki je zaprosil za priznanje kvalifikacij v skladu s tem zakonom in za katerega je bilo s pravnomočno sodbo ugotovljeno, da so dokazila o poklicnih kvalifikacijah ponarejena.(5) Pristojni organ nemudoma obvesti pristojne organe vseh držav pogodbenic o prenehanju prepovedi ali omejitve iz prvega odstavka tega člena, vključno z datumom prenehanja in spremembo datuma o prepovedi ali omejitvi opravljanja poklicnih dejavnosti.(6) Pristojni organ o izdanem obvestilu iz prvega odstavka tega člena obvesti strokovnjaka. Če je bila strokovnjaku zaradi napačnega opozorila povzročena škoda, ima pravico do odškodnine po splošnih pravilih obligacijskega prava.(7) Podatki v zvezi z opozorili se lahko v sistemu IMI obdelujejo samo, dokler so veljavni. Opozorila se izbrišejo najpozneje v treh dneh od dneva prejema obvestila o preklicu ali po izteku prepovedi ali omejitev iz prvega odstavka tega člena. |
| V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU |
| Na podlagi tretje alineje prvega odstavka 142. člena Poslovnika državnega zbora (Uradni list RS, št. [92/07](http://www.uradni-list.si/1/objava.jsp?urlurid=20074543) – uradno prečiščeno besedilo, [105/10](http://www.uradni-list.si/1/objava.jsp?urlurid=20105418), [80/13](http://www.uradni-list.si/1/objava.jsp?urlurid=20132908) in 38/17) se predlaga obravnava predloga Zakona o spremembah in dopolnitvah Zakona o postopku priznavanja poklicnih kvalifikacij za opravljanje reguliranih poklicev po skrajšanem postopku, ker gre za manj zahtevne uskladitve zakona z drugimi zakoni ali s pravom Evropske unije.Predlog predpisa je treba sprejeti zaradi uskladitve z Direktivo 2005/36/ES. Gre za manj zahtevne spremembe zakona, na katere nas je Evropska komisija opozorila z uradnima opominoma, in sicer kršitvama št. 2018/2184, SG-Greffe(2018)D/15109, in št. 2018/2305, SG-Greffe(2019)D/1549.**VI. PRILOGE*** Presoja učinkov prepisov na gospodarstvo – MSP TEST
 |

****

****

****